钦定古今图书集成/明伦汇编/官常典/第251卷 > 《德威堂铭》前人
## 钦定古今图书集成/明伦汇编/官常典/第251卷 > 《德威堂铭》前人

元祐之初，诏起太师潞公于洛，命以重事。公惟仁宗、
英宗、神考三圣眷倚之重，不敢以既老为辞，杖而造
朝，期年乃求去，诏曰：“昔西伯善养老，而太公自至。鲁
缪公无人子思之侧，则长者去之。公自为谋则善矣，
独不为朝廷惜乎？”又曰：“唐太宗以干戈之事，尚能起
李靖于既老；而穆宗、文宗不能以宴安之际，用裴度”
于未病，治乱之效，于斯可见。公读诏，耸然不敢言，去
盖复留四年，天下无事，朝廷奠安，乃力请而归。公之
在朝也，契丹使耶律永昌、刘霁来聘，轼奉诏馆客，与
使者入觐，见公殿门外，却立改容，曰：“此潞公也耶？”所
谓以德服人者。问其年，曰：“何壮也？”轼曰：使者见其容，
未闻其语。其综理庶务，酬酢事物，虽精练少年有不
如；贯穿古今，洽闻强记，虽专门名家有不逮。使者拱
手曰：“天下异人也。”公既归洛，西羌首领有温谿心者，
请于边吏，愿献良马于公。边吏以闻，诏听之。公服天
下，至于四夷。《书》曰：“德威惟畏，德明惟明。”世所以守伯
夷之典，用皋陶之法者，以其德也。若夫非德之威虽
猛而人不畏；非德之明虽察而人不服。公修德于几
席之上，而其威折冲于万里之外。退居于家，而人望
之如在庙廊，可不谓德威乎？公之子及为河阳守，公
将往临之，吏民喜甚，自洛至三城，欢呼之声相属。及
作堂以待公，而请铭于轼，乃榜之曰“德威”，而铭之曰：
“德威惟畏，德明惟明惟师。”潞公展也大成，公在洛师，
崧洛“有光。驾言三城，河流不扬。愿公百年，子孙千亿家于两河，日见颜色。西戎来朝，祇栗公门。岂惟西人，
四方其训之。”